ET Euroopa Liidu Teataja C 41/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2018/C 41/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„LENTILLE VERTE DU PUY“

ELi nr: PDO-FR-0202-AM02 – 18.5.2017

KPN ( X ) KGT ( )

1. Taotlejate rühm ja õigustatud huvi

Comité de Défense et de Gestion de la Lentille verte du Puy AOC – Immeuble Interconsulaire 16 boulevard Président Bertrand 43000 Le Puy-en-Velay FRANCE Tel +33 471072133 E-post: contact@lalentillevertedupuy.com

Ühendus Le Comité de Défense et de Gestion de la Lentille verte du Puy AOC hõlmab kaitstud päritolunimetusega läätsede „Lentille verte du Puy“ tootmisega seotud ettevõtjaid (tootjad, kogujad ja pakendajad) ning tal on õiguspärane huvi taotluse esitamiseks.

2. Liikmesriik või kolmas riik

Prantsusmaa

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu: geograafiline piirkond, seos piirkonnaga, kontrolliasutuste kontaktandmed, riiklikud nõuded

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Punkt „Toote kirjeldus“

Lisatud on läätsede maksimaalne niiskusesisaldus (16 %) ning nõue, et „pragunenud ja idanenud läätsede puhul ei ole võimalik kasutada päritolunimetust „Lentille verte du Puy““. See võimaldab toodet paremini määratleda vastavalt omadustele, millel põhineb toote tunnustamine.

Tekstiosa „mis võimaldab neid kiiresti keeta“ on sellest punktist välja jäetud ning lisatud punkti „Üksikasjad, millega põhjendatakse seost geograafilise piirkonnaga“.

Kehtivas tootespetsifikaadi osas „Kirjeldus“ olev tekst „Nimetust „Lentille verte du Puy“ kasutatakse 3,25–5,75 mm läbimõõduga läätsede kohta, millel on kahvaturoheline värvus ja tume sinakasroheline marmormuster, mille koor on õhuke ja viljaliha ei ole jahune, mis võimaldab neid kiiresti keeta“ on asendatud järgmisega: „Nimetust „Lentille verte du Puy“ kasutatakse 3,25–5,75 mm läbimõõduga läätsede kohta, mille niiskusesisaldus on kuni 16 %, millel on kahvaturoheline värvus ja tume sinakasroheline marmormuster ning mille koor on õhuke ja viljaliha ei ole jahune. Pragunenud ja idanenud läätsede puhul ei ole võimalik kasutada päritolunimetust „Lentille verte du Puy““.

Punkt „Päritolutõend“

Punkt „Tõendid selle kohta, et toode pärineb määratletud geograafilisest piirkonnast“ on konsolideeritud ning hõlmab sätteid, mis on seotud tootmise läbipaistvust puudutavate deklareerimis- ja registreerimiskohustustega, tootmistingimuste järelevalvega ning toote kontrollimisega.

— Kirjeldatud on ettevõtjate identifitseerimist võimaldavate deklaratsioonide, läätsede külvamise, koristamise ja ladustamise deklaratsioonide sisu ja esitamise korda ning deklaratsioone, mis on vajalikud kaitstud päritolunimetuse all turustatavate läätsede tutvustamiseks ja järelevalveks;

— kooskõlas osas „Tootmismeetod“ kindlaks määratud tootmistingimustega on esitatud teave, mida asjaomased ettevõtjad peavad registreerima seoses läätsede kasvatamise, kuivatamise ja raamatupidamislike nõuetega;

— kindlaks on määratud toote kontrollimise meetodid: pakendatud või pakendamiseks valmis läätsede partiide analüütiline ja organoleptiline uuring, mis hõlmab minimaalse niiskusesisalduse analüütilist uuringut, visuaalset organoleptilist uuringut ja lõhnauuringut.

Nende sätete eesmärk on tagada toote jälgitavus ning võimaldada kontrollida, et ettevõtjad järgivad tootespetsifikaadi sätteid ning toote vastavust tootespetsifikaadi nõuetele.

Punkt „Tootmismeetod“

Sort. Sõnad „sordist Lens esculenta puyensis pärinevast aretusliinist „Anicia““ on asendatud sõnadega „liigist Lens culinaris Med. pärinevast sordist „Anicia““, mis vastab ametlikus liigi- ja sordikataloogis esitatud täpsele liigi ja sordi nimetusele, seejuures ei muudeta toote „Lentille verte du Puy“ valmistamiseks kasutatavat sorti. Samuti on lisatud nõue, et läätsed peavad pärinema sertifitseeritud seemnetest või tootja põllumajandusettevõttes koristatud seemnetest. Selle muudatuse eesmärk on võtta arvesse ettevõtjate põllumajandustavasid ning tagada vastavus sordiga seotud nõuetele.

Sellega seoses on kehtiva tootespetsifikaadi lause „Päritolunimetusega kaitstud läätsed peavad olema sordist Lens esculenta puyensis pärinevast aretusliinist „Anicia““ asendatud lausega „Päritolunimetusega „Lentille verte du Puy“ kaitstud läätsed peavad olema liigist Lens culinaris Med. pärinevast sordist „Anicia“. Läätsed peavad olema kasvatatud sertifitseeritud seemnetest. Seejuures võivad tootjad kasutada oma põllumajandusettevõttes koristatud seemneid.“

Külvikord. Lause „Taimekultuuride külvikorrad on kohustuslikud“, mis on seotud tehniliste ja sanitaarnõuetega, on asendatud täpsema sättega, milles nähakse ette, et „samal kasvatusalal tuleb kahe läätsede külvikorra vahel näha ette vähemalt ühe aasta jooksul vahekultuuri kasvatamine“.

Külv. Sätestatud on külviperiood. Külviperiood peab jääma vahemikku 15. veebruarist 31. maini, kuna tegemist on selle kevadise kultuuri külvamiseks optimaalse perioodiga.

Väetamine. Täpsustatud on, et keeld kasutada esmajärgulisi toitaineid (lämmastik, fosfor, kaalium) kogu kasvatusaasta jooksul hõlmab mineraalväetisi. See täpsustus võimaldab vältida mitmetimõistmist, kuna orgaaniliste väetiste või lubiainete kasutamine on lubatud.

Herbitsiidid. Täpsustatud on, et kõrreliste umbrohtude tõrjevahendite ja herbitsiidide kasutamise keeld ei hõlma läätsekasvatuse tarbeks heakskiidetud tooteid, et keeldu kohaldatakse läätse kogu kasvutsükli ulatuses ning et keeld hõlmab üldhävitava toimega herbitsiide. Need täpsustused on kasulikud kontrolli teostamisel ning võimaldavad esialgset sätet paremini mõista.

Sellega seoses on kehtiva tootespetsifikaadi lause „Kogu läätsede kasvatusaasta jooksul on keelatud põhiväetiste ning kõrreliste umbrohtude tõrjevahendite ja herbitsiidide kasutamine“ asendatud järgmisega: „Kogu läätsede kasvatusaasta jooksul on keelatud mineraalsete põhiväetiste (lämmastik, fosfor, kaalium) kasutamine. Kui välja arvata läätsekasvatuse tarbeks heakskiidetud tooted, on läätse kogu vegetatsioonitsükli jooksul rangelt keelatud kõrreliste umbrohtude tõrjevahendite ja üldhävitava toimega herbitsiidide kasutamine.“

Kogumine, eelpuhastus ja ladustamine. Tootespetsifikaadis on esitatud nõuded kogumis- ja ladustamiskeskuste minimaalse varustuse kohta: kogumis- ja ladustamiskeskuse varustus peab hõlmama vähemalt järgmisi vahendeid:

— eelpuhastusseade (puhasti-separaator),

— veedosaator,

— platvormkaalud või pideva töötsükliga kaalud,

— ventilatsiooni- või ümberpaigutamissüsteem,

— erinevad kindla suurusega registreeritud ladustamismahutid.

Need vahendid on vajalikud tootespetsifikaadis kirjeldatud kogumis- ja ladustamistoimingute teostamiseks.

Lisaks sellele on lisatud säte, mille kohaselt „puhasti-separaatori sõela avade maksimaalne suurus võib olla 5,75 mm“. Sellega tagatakse vastavus toote „Lentille verte du Puy“ maksimaalse diameetri nõudele.

Kuivatamine. Läätsede niiskusesisalduse kontrollimise etappi on parandatud: niiskusesisaldus määratakse kindlaks pärast nende koristamist, seda mõõdetakse koristatud läätsede puhul suuremate võõrkehade eraldamiseks kasutatavast puhastist-separaatorist väljavõtmisel. Täpsustatud on läätsede kuivatamise tingimusi.

Lause „Koristushetkel ei või läätsede niiskusesisaldus ületada 23 %“ on asendatud ja seda on täiendatud järgmiselt:

„Läätsede niiskusesisaldus, mis määratakse kindlaks pärast nende koristamist puhastist-separaatorist väljavõtmisel, ei või ületada 23 %.

Kui läätsede niiskusesisaldus jääb vahemikku 16–23 %, kuivatatakse läätsi saavutamaks niiskusesisaldus, mis ei ületa 16 %, maksimaalselt järgmise aja jooksul:

— 48 tundi läätsede puhul, mille niiskusesisaldus jääb vahemikku 20–23 %, k.a;

— 4 päeva läätsede puhul, mille niiskusesisaldus jääb vahemikku 19–20 %, k.a;

— 10 päeva läätsede puhul, mille niiskusesisaldus jääb vahemikku 17–19 %, k.a;

— 30 päeva läätsede puhul, mille niiskusesisaldus jääb vahemikku 16–17 %, k.a.

Kõikide uute kuivatite puhul, mis on paigaldatud pärast tootespetsifikaadi eelmise muutmise kuupäeva, 27. septembrit 1999, on õhksoojusvaheti olemasolu kohustuslik. Kõnealuse kuupäeva seisuga juba paigaldatud ilma õhksoojusvahetita kuivatite puhul on nõutav eelkambri kohandamine. Maksimaalne temperatuur kuivatamisel on 100 °C, lubatud on selle väärtuse kõikumine allapoole 5 % ulatuses.“

Kõik kõnealused sätted on vajalikud koristatud läätsede kvaliteedi säilitamiseks.

Ladustamine, sorteerimine ja pakendamine. Lisatud on uued sätted.

— „Kaitstud päritolunimetusega läätsi võib enne pakendamist ladustada maksimaalselt kahe aasta jooksul.“

— „Kahe koristusaasta saagi segamine ei ole lubatud.“

— „Kaitstud päritolunimetusega läätsi turustatakse pakendis, millesse need algselt pakendati, pakendi avamine või muutmine ei ole lubatud.“

— „Toodet ei ole lubatud lahtiselt müüa.“

— „Võõrkehade, tolmu, mineraalainete jääkide kogus ei või ületada 0,5 % toote kogukaalust.“

Nende sätete eesmärk on tagada toote kvaliteet ja päritolu vastavus ning soodustada läätsede jälgitavust.

Osast „Tootmismeetod“ on välja jäetud lause „Kuivatusregister võimaldab kontrollida kuivatamise etappi“, kuna see säte on üksikasjalikumal kujul üle võetud ossa „Päritolutõend“.

Esitatud on põhjendus nõude kohta, mille kohaselt toote pakendamine peab toimuma geograafilises piirkonnas; see nõue on ette nähtud riikliku õigusaktiga, mis on lisatud varasemale registreeritud tootespetsifikaadile (vastavalt komisjoni 12. juuli 2000. aasta määrusele (EÜ) nr 1509/2000). Lisatud on järgmine lõik:

„Geograafilises piirkonnas toimuv pakendamine on oluline toote omaduste säilitamiseks, toote kvaliteedi tagamiseks ja toote päritolu tõendamiseks. See hõlbustab ka kontrollimist. Ettevõtjatel, kes töötlevad läätsi geograafilises piirkonnas, on tänu oma kogemustele vajalikud teadmised ja oskused, mis võimaldavad vältida toiminguid, mis võiksid kahjustada toote „Lentille verte du Puy“ kvaliteeti, eeskätt lubavad need vältida võõrkehade, tolmu ja mineraalainete jääkide esinemist lõpptootes ning lööke, mis võivad läätsed purustada. Lisaks sellele tuleb toode „Lentille verte du Puy“ isoleerida keskkonnast anumatesse, võimaldamaks kaitsta toodet niiskuse eest, mis muudab selle organoleptilisi omadusi (niiskusesisalduse muutumine, pragunenud ja idanenud läätsed). Pakendamine geograafilises piirkonnas lubab seega säilitada „Lentille verte du Puy“ organoleptilisi omadusi, kuna sellega välditakse toote lahtist transportimist suurtele kaugustele, mille käigus võib esineda toote kvaliteeti kahjustavaid tingimusi (niiskus, mehaaniline kahjustamine). Lisaks sellele vähendab toote pakendamine geograafilises piirkonnas ohtu, et läätsi „Lentille verte du Puy“ segatakse muud päritolu läätsedega. Kontrollisüsteem võimaldab tagada geograafilises piirkonnas koristatud, töödeldud ja pakendatud läätsede päritolu jälgitavuse ja töötlemise läbipaistvuse, luues seosed läätsede partiide vahel tootmise eri etappides kuni pakendatud toote valmimiseni. Ühtlasi toimub pakendatud või pakendamiseks valmis toote kontrollimine tänu pakendamisele geograafilises piirkonnas tarbijale lähemal, mis võimaldab tagada toote kvaliteeti.“

Punkt „Märgistus“

Nimetuse eriomased märgistamisnõuded on viidud vastavusse määruse (EL) nr 1151/2012 sätetega, välja on jäetud viide KPNi lühendile ja märkele „kaitstud päritolunimetus“. Selle asemel on sätestatud kohustus esitada märgisel Euroopa Liidu kaitstud päritolunimetuse sümbol.

Muu

Punktis „Geograafilise piirkonna määratlus“ on lause „Tootmispiirkond hõlmab kaht Haute-Loire'i departemangu looduslikku piirkonda: Puy basseini ja Velay vulkaanilist piirkonda“, asendatud lausega „Geograafiline tootmispiirkond hõlmab peaasjalikult kaht Haute-Loire'i departemangu looduslikku piirkonda: Puy basseini ja Velay vulkaanilist piirkonda“. Selle lause järel on toodud geograafilise piirkonna moodustavate kommuunide nimekiri. See redaktsiooniline muudatus täpsustab geograafilise piirkonna määratlust, muutmata selle ulatust.

Punkt „Üksikasjad, millega põhjendatakse seost geograafilise piirkonnaga“ on ümber korraldatud, välja on toodud geograafilise piirkonna eripärad, toote eripärad ja toote seos geograafilise piirkonnaga.

Punktides „Liikmesriigi pädev ametiasutus“, „Taotlejate rühm“ ja „Kontrolliasutuse kontaktandmed“ on ajakohastatud instituudi, taotlejate rühma ja ametlike kontrolliasutuste kontaktandmeid.

Punkt „Riiklikud nõuded“: seoses õiguslike suundumuste ja riiklike eeskirjadega esitatakse punkt „Riiklikud nõuded“ tabeli vormis, mis hõlmab peamisi kontrollitavaid asjaolusid, nende kontrollväärtuseid ja hindamismeetodeid.

KOONDDOKUMENT

„LENTILLE VERTE DU PUY“

ELi nr: PDO-FR-0202-AM02 – 18.5.2017

KPN ( X ) KGT ( )

1. Nimetus(ed)

„Lentille verte du Puy“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Päritolunimetust „Lentille verte du Puy“ kasutatakse liigist Lens culinaris Med. pärinevast sordist „Anicia“3,25–5,75 mm läbimõõduga läätsede kohta, mille niiskusesisaldus on kuni 16 %, millel on kahvaturoheline värvus ja tume sinakasroheline marmormuster ning mille koor on õhuke ja viljaliha ei ole jahune.

Võõrkehade, tolmu, mineraalainete jääkide kogus ei või ületada 0,5 % toote kogukaalust.

Pragunenud ja idanenud läätsede puhul ei ole võimalik kasutada päritolunimetust „Lentille verte du Puy“.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik tootmise etapid, alates läätsede tootmisest kuni nende sorteerimiseni, peavad toimuma geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud päritolunimetusega läätsi võib enne pakendamist ladustada maksimaalselt kahe aasta jooksul. Kahe koristusaasta saagi segamine ei ole lubatud.

Läätsi turustatakse pakendis, millesse need algselt pakendati, pakendi avamine või muutmine ei ole lubatud. Toodet ei ole lubatud lahtiselt müüa.

Toote pakendamine toimub geograafilises piirkonnas.

Geograafilises piirkonnas toimuv pakendamine on oluline toote omaduste säilitamiseks, toote kvaliteedi tagamiseks ja toote päritolu tõendamiseks. See hõlbustab ka kontrollimist.

Ettevõtjatel, kes töötlevad läätsi geograafilises piirkonnas, on tänu oma kogemustele vajalikud teadmised ja oskused, mis võimaldavad vältida toiminguid, mis võiksid kahjustada toote „Lentille verte du Puy“ kvaliteeti, eeskätt võimaldavad need vältida võõrkehade, tolmu ja mineraalainete jääkide esinemist lõpptootes ning lööke, mis võivad läätsed purustada.

Lisaks sellele tuleb toode „Lentille verte du Puy“ isoleerida keskkonnast anumatesse, võimaldamaks kaitsta toodet niiskuse eest, mis muudab selle organoleptilisi omadusi (niiskusesisalduse muutumine, pragunenud ja idanenud läätsed). Pakendamine geograafilises piirkonnas lubab seega säilitada „Lentille verte du Puy“ organoleptilisi omadusi, kuna sellega välditakse toote lahtist transportimist suurtele kaugustele, mille käigus võib esineda toote kvaliteeti kahjustavaid tingimusi (niiskus, mehaaniline kahjustamine).

Lisaks sellele vähendab toote pakendamine geograafilises piirkonnas ohtu, et läätsi „Lentille verte du Puy“ segatakse muud päritolu läätsedega. Kontrollisüsteem võimaldab tagada geograafilises piirkonnas koristatud, töödeldud ja pakendatud läätsede päritolu jälgitavuse ja töötlemise läbipaistvuse, luues seosed läätsede partiide vahel tootmise eri etappides kuni pakendatud toote valmimiseni.

Ühtlasi toimub pakendatud või pakendamiseks valmis toote kontrollimine tänu pakendamisele geograafilises piirkonnas tarbijale lähemal, mis võimaldab tagada toote kvaliteeti.

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Geograafiline piirkond hõlmab järgmisi Haute-Loire'i departemangu kantoneid ja kommuune.

Kantonid: Puy-en-Velay-1, Le Puy-en-Velay-2, Le Puy-en-Velay-3, Le Puy-en-Velay-4, Saint-Paulien;

Kommuunid: Allègre, Alleyrac, Arlempdes, Bains, Barges, Beaulieu, Le Bouchet-Saint-Nicolas, Le Brignon, Cayres, Cerzat, Chadron, Chamalières-sur-Loire, Chavaniac-Lafayette, Costaros, Couteuges, Cussac-sur-Loire, Jax, Landos, Lantriac, Laussonne, Lavoûte-sur-Loire, Malrevers, Mazerat-Aurouze, Mazeyrat-d'Allier, Le Monastier-sur-Gazeille, Monlet, Ouides, Le Pertuis, Pradelles, Le Puy-en-Velay, Rauret, Retournac, Rosières, Saint-Arcons-d'Allier, Saint-Arcons-de-Barges, Saint-Bérain, Saint-Christophe-sur-Dolaison, Saint-Étienne-du-Vigan, Saint-Étienne-Lardeyrol, Saint-Georges-d'Aurac, Saint-Haon, Saint-Hostien, Saint-Jean-Lachalm, Saint-Martin-de-Fugères, Saint-Paul-de-Tartas, Saint-Pierre-Eynac, Saint-Vincent, Sainte-Eugénie-de-Villeneuve, Salettes, Séneujols, Siaugues-Sainte-Marie, Solignac-sur-Loire, Vielprat, Vissac-Auteyrac, Vorey.

5. Seos geograafilise piirkonnaga

Geograafilise piirkonna eripära

Looduslikud tegurid

Päritolunimetuse „Lentille verte du Puy“ geograafiline piirkond asub Haute-Loire'i keskel ning on piiratud põhjast Allier' oruga, idast Meygali fonoliitsest kivimist koosneva mäeahelikuga, põhjast rea üksikute mägedega (Mont Bar, Fix) ja lõunast Vivarais' mägedega. Piirkond hõlmab peaasjalikult keskmäestiku looduslikke piirkondi, Velay basaltkivimite ala ja Puy basseini. Valdavalt on tegemist kiiresti kuivava vulkaanilise pinnasega.

Piirkonnas on eriomased ilmastikutingimused. Talv ja kevad on suhteliselt pikad ja karmid, suvi kuiv ja päikesepaisteline. Haute-Loire'i keskosa on kaitstud vihma toovate tuulte eest edelas asuva Cantali mäestiku ja Mageride'i mägedega, kagu poolt kaitsevad piirkonda Vivarais' mäed. Edelatuultega toodavad tugevad vihmad ja/või äike jäävad mäemassiivide taha pidama. Selline kõrge asukoht tõstab sademete hulka tuultele avatud lääneküljel ja tekitab ida pool, geograafilises piirkonnas fööni, mille tulemusel sademete hulk on väike, pilvekiht on õhuke, päikesekiirguse kogus suur ning esinevad tugevad, kuivad ja soojad tuuled. Seetõttu tekib juulis ja augustis vihma puudumise, rohke päikesepaiste ning tugevate ja soojade tuulte mõjul piirkonnas märkimisväärne veepuudus.

Inimtegurid

Läätsekasvatamisega tegeleti Velay piirkonnas tõenäoliselt juba 11.–13. sajandil või isegi Rooma impeeriumi aegadel, millest annab tunnistust sellest ajajärgust pärinev leitud anum, mis sisaldas läätsi.

„Lentille verte du Puy“ tuntus tõi kiiresti kaasa ebaausa konkurentsi tekkimise, näiteks imporditi enne I maailmasõda läätsi Venemaalt ja Saksamaalt ning nimetati need läätsed Puy läätsedeks, 1920. aastatel hakati niinimetatud Puy rohelisi läätsi tootma Alžeerias ja Marokos. Kuigi nende läätsede seemned pärinesid Puyst, ei saanud imporditud toote kvaliteeti võrrelda algupäraste toodetega.

Kohalike tootjate ja turustajate pingutused toote algupära tunnustamiseks ja pettuste vältimiseks tõid kaasa 17. jaanuaril 1935 tehtud Puy piirkondliku tsiviilkohtu otsuse, millega tunnustati nimetust „Lentille verte du Puy“ päritolunimetusena. Kaitstud päritolunimetust määratlev dekreet võeti vastu 7. augustil 1996.

„Lentille verte du Puy“ tootjad on aja jooksul omandanud oskusteabe, mis hõlmab näiteks kasvualade valikut või optimaalsete külvi- ja koristusaegade kindlaksmääramist. See kehtib ka ettevõtjate kohta, kes tegelevad „Lentille verte du Puy“ läätsede kogumise, ladustamise ja sorteerimisega. Aastakümnete pikkuse kogemusega on nad hakanud valdama läätsede säilitamise ja sorteerimise tehnoloogiat (niiskusesisalduse reguleerimine, partiide puhtuse tagamine, läätsede kuivatamine vajaduse korral).

Toote eripära

Läätsedel „Lentille verte du Puy“ on õhuke koor ja mittejahune viljaliha, mis võimaldab neid kiiresti keeta.

Põhjuslik seos

Ilmastikutingimused avaldavad otsustavat mõju läätsede kasvutsüklile ja kõnealuse nimetuse omadustele.

„Lentille verte du Puy“ kasvuala kliimat iseloomustavad kõrgusest tingitud suhteliselt madalad temperatuurid, mis piiravad kasvutsüklit. Taime küpsemise perioodil on piirkonnas piisavalt päikesekiirgust, vähe sademeid ning kuivad ja soojad tuuled, mis tekitavad veepuudust ja põhjustavad taimede enneaegset kuivamist.

„Lentille verte du Puy“ jääb selliste kliimatingimuste ja enneaegse kuivamisstaadiumi alguse tõttu keemiliselt ja füüsikaliselt lõpuni küpsemata. Viljakesta küpsemine ja toitainevarude (eeskätt tärklise) kogunemine terasse katkeb enne optimaalse aja kättejõudmist, seetõttu on läätsed õhukese koorega ja mittejahuse viljalihaga.

Keetmisel soodustab läätsede arengu peatumisest tingitud terade struktuur ja viljakesta läbilaskvus vee tungimist terasse ning tera pehmenemist, mis võimaldab toodet keeta lühikese aja jooksul.

Kliima mõju täiendavad peamiselt vulkaanilise päritoluga pinnase geoloogilised omadused, mis soodustavad taime juuresüsteemi väljaarenemist, ühtlasi on ka pinnase veesisaldusega seotud omadused eriti kohased selle taimekultuuri jaoks.

Põllumajanduskultuuri „Lentille verte du Puy“ kasvatajate oskusteave on samuti oluline tegur toote eriomaduste väljakujunemisel. See oskusteave on säilinud tänu meisterlikkusele ja tehnilistele oskustele, mille on välja arendanud „Lentille verte du Puy“ tootmisjärgse sektori ettevõtjad läätsede säilitamisel ja sorteerimisel.

„Lentille verte du Puy“ eriomadusi kinnitab kõnealuse toote laialdane tuntus. 1934. aastal, enne kohtumenetlust, mille tulemusel tunnustati „Lentille verte du Puy“ läätse päritolunimetusena, korraldatud uuringust ilmnes, et tarbijad eelistasid alati Puy piirkonnas kasvatatud läätsi seoses nende kvaliteedi eriomadustega: läätse koor on õhem ja viljaliha vähem jahune kui teiste läätsede puhul, samuti on nende läätsede keetmisaeg lühem. Tänapäeval tunnustavad „Lentille verte du Puy“ läätsi kõige kuulsamad kokad.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-76a73f6a-84af-4d8c-a107-b511c0f82488/telechargement

(1) ELT L 343, 14.12.2012, lk 1.